Document ID: /roh_data/filtered/fineweb-2-filterrobots_roh.jsonl.gz/40435

La stad, cur che las vacanzas da scola cumenzan e cur che la gronda part dals umans sa prestan in pèr emnas da recreaziun, cumenza per il Cussegl federal il temp senza sesidas. El dura per regla fin mez avust. En questas 5 fin 6 emnas na datti naginas sesidas ordinarias dal Cussegl federal.
Crisas u catastrofas poi dar adina
Crisas politicas, eveniments da la natira ed incidents tecnics na prendan però nagin resguard dal chalender da la regenza. Natiralmain sto il Cussegl federal pudair reagir svelt sin tals eveniments er durant il temp senza sesidas – sco er tranter Nadal e Bumaun – per observar ils interess da la Svizra.
La cuntanschibladad è garantida
Las commembras ed ils commembers dal Cussegl federal ston perquai esser cuntanschibels da tut temp, en Svizra sco er a l'exteriur, durant las fins d'emna ed ils firads. Uschia pon ellas ed els vegnir infurmads cuntinuadamain e sa radunar ad ina sesida extraordinaria, sch'ina decisiun sto vegnir prendida a curta vista.
Ina tala sesida na sto betg avair lieu sin mort e fin en la stanza da sesidas dal Cussegl federal en la Chasa federala vest. Las tractativas pon vegnir fatgas en in auter lieu, en scrit u er per telefon. Per preparar la sesida survegn la presidenta u il president da la Confederaziun sustegn da la Chanzlia federala – sco che quai è er il cas tar las sesidas planisadas
Procedura da circulaziun
Mintgatant datti er fatschentas ch'il Cussegl federal sto deliberar urgentamain tranter duas sesidas ordinarias. Alura vegn organisada ina procedura da circulaziun.
Sesidas extraordinarias en raras
Sesidas extraordinarias en furma da conferenzas per telefon en raras. In pau pli frequentas èn decisiuns che vegnan prendidas en ina procedura da circulaziun. L'onn 2014 è quella procedura vegnida applitgada trais giadas, duas da quellas durant il temp senza sesidas.